
Κείμενο 1 – Φτωχαίνει η ανθρώπινη σκέψη όσο οι μηχανές γίνονται πιο έξυπνες;
Η τεχνητή νοημοσύνη υπόσχεται να μας απαλλάξει από τις βαρετές εργασίες. Εκείνη θα τις εκτελεί αυτόματα, εμείς θα ασχολούμαστε μόνο με τα συναρπαστικά. Ωστόσο, αυτό το δώρο έρχεται με ένα τίμημα, κάτι που δεν μας συμφέρει καθόλου να καταβάλουμε. Πριν από μερικές μέρες δημοσιεύθηκε μια μελέτη ερευνητών του Πανεπιστημίου Κάρνεγκι Μέλον και της Microsoft, το συμπέρασμα της οποίας είναι σαφές: οι εφαρμογές παραγωγικής τεχνητής νοημοσύνης (GenAI) αποφέρουν σημαντικά οφέλη στους εργαζομένους, αλλά η συστηματική χρήση τους υπονομεύει την κριτική τους σκέψη. Οι 319 συμμετέχοντες στην έρευνα αξιοποίησαν τα εργαλεία της ΤΝ (το ChatGPT, το Gemini κ.ά.) σε πολλές ρουτίνες τους, βλέποντας παράλληλα την ικανότητά τους στην επίλυση προβλημάτων να φθίνει.
Όσο περισσότερο εμπιστεύονταν οι εργαζόμενοι τα εργαλεία της ΤΝ, τόσο λιγότερο προσπαθούσαν να σκεφτούν κριτικά, με αποτέλεσμα να μην μπορούν να κρίνουν σωστά τα παραδοτέα της ΤΝ. Το ότι η αυτοματοποίηση μειώνει την κριτική μας ικανότητα δεν είναι βεβαίως κάτι καινούργιο. Έχουμε δει ξανά το έργο, απλώς τώρα αλλάζει η κλίμακα των προσβεβλημένων. Δυνητικά, επηρεάζεται η κριτική ικανότητα του συνόλου των χρηστών της.
Οι ερευνητές επισημαίνουν το φαινόμενο που έχει γίνει γνωστό και ως «ειρωνεία της αυτοματοποίησης», γράφοντας: «Μια βασική έκφανσή της είναι ότι, μηχανοποιώντας τις εργασίες ρουτίνας και αφήνοντας τον χειρισμό των εξαιρέσεων στον άνθρωπο, στερείς από τον χρήστη τις ευκαιρίες να εξασκεί την κρίση του και να την ενδυναμώνει, αφήνοντάς τον έτσι ατροφικό και απροετοίμαστο όταν προκύπτουν οι εξαιρέσεις». Αυτό συμβαίνει με τους πιλότους των αεροπλάνων. Η υπερεξάρτησή τους από τα συστήματα αυτόματης πλοήγησης οδηγεί σε λανθασμένες αποφάσεις όταν χρειαστεί να ενεργήσουν επειγόντως. Όταν έχεις συνηθίσει στον αυτόματο πιλότο, ένα έκτακτο περιστατικό σε αποσυντονίζει τόσο που δεν ξέρεις τι να κάνεις. Εναποθέτοντας τις αποφάσεις σου στη μηχανή, κερδίζεις χρόνο, αλλά χάνεις το μυαλό σου. Αφήνεις την κρίση σου να ατροφήσει κι όταν τη χρειάζεσαι περισσότερο από ποτέ, πολύ απλά δεν την έχεις.
Το ενδιαφέρον, σύμφωνα με τα αποτελέσματα της έρευνας, είναι ότι όσοι έχουν εμπιστοσύνη στις δικές τους ικανότητες τείνουν να καταβάλλουν περισσότερη διανοητική προσπάθεια και να μην αφήνουν ανεξέλεγκτα τα αποτελέσματα της ΤΝ. Οπότε υπάρχει ελπίδα. Επειδή όμως είναι βέβαιο ότι όσο οι μηχανές θα γίνονται πιο έξυπνες, τόσο θα φτωχαίνει η ανθρώπινη σκέψη, θα πρέπει να ξεκινήσουμε παίρνοντας μια αναγκαία απόσταση από τη μηχανή. Αφήνοντας, για παράδειγμα, στην άκρη το κινητό μας.
 Μανώλης Ανδριωτάκης, Καθημερινή, 21.02.2025
Κείμενο 2 – The 4 C’s 
Η εκπαίδευση, τόσο σε επίπεδο σχολείου όσο και πανεπιστημίου, δεν αφορά ή, τουλάχιστον, δεν πρέπει να αφορά μόνο τη μετάδοση γνώσεων, αλλά και την ανάπτυξη της κριτικής και δημιουργικής σκέψης ως προαπαιτούμενο της υποδοχής της γνώσης. Πόσο μάλλον σήμερα που οι γνώσεις και οι πληροφορίες βρίσκονται παντού γύρω μας και δεν χρειάζεται να κοπιάσει κανείς για να τις προσεγγίσει.[image: 4-cs-of-21st-century-learning-skills] 
Η σκέψη αποτελεί το εργαλείο με το οποίο οι άνθρωποι αντιλαμβάνονται τον κόσμο, επεξεργάζονται δεδομένα, λύνουν προβλήματα και εκφράζουν ιδέες. Αλλά και τον τρόπο με τον οποίο συνυπάρχουν δημιουργικά, εκφράζουν αξίες, εφαρμόζουν την πολιτική τους φύση, καθίστανται χρήσιμα μέλη μιας κοινωνίας και την οδηγούν σε απρόσκοπτη και ακίνδυνη πρόοδο. Ωστόσο, συχνά η εκπαίδευση επικεντρώνεται στην αποστήθιση και όχι στη βαθύτερη κατανόηση και αμφισβήτηση των δεδομένων, στην έτοιμη τροφή, της οποίας η τραχιά χώνεψη θα αποτελέσει το πασαπόρτι για τη μεγάλη πόρτα της Τριτοβάθμιας Εκπαίδευσης.

Η ανάγκη για μια κριτική παιδεία
Η κριτική σκέψη δεν είναι έμφυτη ικανότητα, αλλά κάτι που καλλιεργείται μέσα από την εμπειρία, την αλληλεπίδραση και την κατάλληλη εκπαίδευση. Δεν υπάρχουν περισσότερο ή λιγότερο έξυπνοι μαθητές και έξυπνες μαθήτριες ꞏ υπάρχουν εκπαιδευτικά συστήματα ικανά να ασκήσουν περισσότερο ή λιγότερο τη σκέψη των παιδιών.
Η παιδεία που βασίζεται στη σκέψη οφείλει να ενθαρρύνει την ερώτηση «γιατί;» και «πώς;». Με λίγα λόγια, να προκαλεί τους μαθητές και τις μαθήτριες σε μια ανακάλυψη των αιτιών των πραγμάτων και του τρόπου με τον οποίο αυτά πραγματοποιούνται. Παράλληλα, οφείλει να διαμορφώνει «θετικούς αμφισβητίες». Δηλαδή ανθρώπους που δεν αποδέχονται αστήρικτες απόψεις, αλλά είναι έτοιμοι να τις ενστερνιστούν με χαρά, αν πειστούν για την ισχύ τους. Προγράμματα σπουδών που θα βασίζονται στην έρευνα, στη φιλοσοφική συζήτηση και στην ανάλυση κι επίλυση πραγματικών προβλημάτων μπορούν να ενισχύσουν νοητικά τους μαθητές. Η τέχνη της διαλεκτικής, για παράδειγμα, διδάσκει όχι μόνο το πώς να υποστηρίζουμε μια άποψη, αλλά και το πώς να την αμφισβητούμε με σεβασμό, ενώ η επιστήμη της φιλοσοφίας ανιχνεύει τα πράγματα πίσω από τα φαινόμενα και επιχειρεί να απαντήσει σε οντολογικά ζητήματα που, ενώ έχουν τρομερό ενδιαφέρον, δεν απασχολούν τους μαθητές των ελληνικών σχολείων
 3ο-ΓΕΛ-ΣΕΡΡΩΝ_ΒΗΜΑ_ΤΟ_DOTES, Φεβρουάριος 2025 (άρθρο του μαθητή Εφραίμ Καμπουρίδη)
Κείμενο 3 – Το σχολειό χτίζεται
Το ποίημα «Το σχολειό χτίζεται» του Οδυσσέα Ελύτη περιλαμβάνεται στη συλλογή «Ο Ήλιος ο Ηλιάτορας», η οποία εκδόθηκε το 1971
Το σχολειό χτίζεται.
Χτίζεται με τη σκαλωσιά των ονείρων.
Με τα τούβλα της υπομονής
και με τον ασβέστη της αγάπης.
Και το ρολόι χτυπάει δώδεκα.
Τότε έρχονται οι μαστόροι
Μ’ ένα καλάθι φως στον ώμο.
Το μοιράζουν στα παράθυρα
και στα θρανία.
Οι μαθητές τραβούν
τα μολύβια τους απ’ τα δέντρα
Και στρώνουν τα βιβλία τους
σαν προσευχή.
Από τη φλέβα του δάσους
αντλούν τη σκέψη
Και με τις φωνές τους
γεμίζουν το χάρτη.
Σιγά-σιγά
τα πράγματα ξεκαθαρίζουν.
Ο κύκλος μεγαλώνει.
Οι μύτες των πεννών
αγγίζουν τα σύννεφα.
Είναι η ώρα που αρχίζει
να γράφεται το μάθημα της ζωής.
Θέμα Α (μονάδες 20)
Να αποδώσετε συνοπτικά σε μία παράγραφο 80 λέξεων περίπου τις θέσεις του αρθρογράφου στο Κείμενο 2 για την κριτική σκέψη.
Θέμα Β (μονάδες 35)
Β.1. Να επαληθεύσετε ή να διαψεύσετε, με βάση το Κείμενο 1, τις παρακάτω περιόδους λόγου γράφοντας δίπλα στο γράμμα τη λέξη Σωστό ή Λάθος (χωρίς αναφορές σε χωρία του κειμένου): (μονάδες 10)
α. Το τίμημα για την απαλλαγή μας από τις βαρετές εργασίες δεν είναι αμελητέο.
β. Η θεωρία για την άμβλυνση της κριτικής σκέψης από την τεχνητή νοημοσύνη είναι αυθαίρετη.
γ. Η αξιοποίηση της τεχνητής νοημοσύνης και η ανάπτυξη της κριτικής σκέψης είναι αντιστρόφως ανάλογες.
δ. Η αρνητική επίδραση της τεχνητής νοημοσύνης δεν έχει πλήξει κάποιον επαγγελματικό κλάδο.

Β.2. Ποιο μέσο πειθούς αξιοποιεί ο συγγραφέας για να αποδείξει τη θέση του στην 1η παράγραφο του Κειμένου 1; Θεωρείτε ότι πετυχαίνει τον σκοπό του; (μονάδες 5)
Β.3. Στην πρώτη παράγραφο του Κειμένου 1 ο ρόλος οργανώνεται στη βάση μιας αντίθεσης. Ποια είναι τα δύο μέρη της; Ποια πρόθεση του συντάκτη υπηρετεί; (μονάδες 8)
Β.4. «Η τέχνη της διαλεκτικής, για παράδειγμα, διδάσκει όχι μόνο το πώς να υποστηρίζουμε μια άποψη, αλλά και το πώς να την αμφισβητούμε με σεβασμό….». Στο απόσπασμα γίνεται χρήση του α’ πληθυντικού ρηματικού προσώπου. Να εξηγήσετε τη συγκεκριμένη γλωσσική επιλογή, λαμβάνοντας υπόψη την πρόθεση του πομπού και τον τύπο του κειμένου. (μονάδες 7)
Β.5. Να δικαιολογήσετε τον ρόλο των εισαγωγικών στο ακόλουθο χωρίο του Κειμένου 1: (μονάδες 5)
Οι ερευνητές επισημαίνουν το φαινόμενο που έχει γίνει γνωστό και ως «ειρωνεία της αυτοματοποίησης», γράφοντας: «Μια βασική έκφανσή της είναι ότι, μηχανοποιώντας τις εργασίες ρουτίνας και αφήνοντας τον χειρισμό των εξαιρέσεων στον άνθρωπο, στερείς από τον χρήστη τις ευκαιρίες να εξασκεί την κρίση του και να την ενδυναμώνει, αφήνοντάς τον έτσι ατροφικό και απροετοίμαστο όταν προκύπτουν οι εξαιρέσεις» .
Θέμα Γ (μονάδες 15)
Αξιοποιώντας τρεις κειμενικούς δείκτες να σχολιάσετε πώς επιτυγχάνεται η ουσιαστική μάθηση και καλλιέργεια της κριτικής σκέψης, σύμφωνα με το ποιητικό υποκείμενο, από το σχολείο. Ποια δύο χαρακτηριστικά της σύγχρονης εκπαίδευσης παρεμποδίζουν, κατά τη γνώμη σου, αυτόν τον στόχο; (150 – 200 λέξεις)
Θέμα Δ (μονάδες 30)
Αξιοποιώντας δημιουργικά το περιεχόμενο των 2 κειμένων, σε ένα άρθρο 350 – 400 λέξεων, που θα αναρτήσετε στο προσωπικό σας ιστολόγιο να αναφέρετε: α) τους λόγους για τους οποίους το σύγχρονο σχολείο οφείλει να καλλιεργεί την κριτική σκέψη των μαθητών – τριών και β) τους τρόπους με τους οποίους θα υλοποιήσει ουσιαστικά αυτόν τον εκπαιδευτικό στόχο. 

